'अमर, मुलायम से बातचीत वाली सीडी फर्जी'  
पूर्व कानून मंत्री शांति भूषण की मुलायम सिंह यादव और सपा के पूर्व महासचिव अमर सिंह से बातचीत की तथाकथित सीडी से विवाद पैदा हो गया है।
सख्त लोकपाल विधेयक का स्वरूप तय करने के लिए गठित संयुक्त समिति की पहली बैठक से एक दिन पहले शुक्रवार को उठे एक सीडी के विवाद में समिति के सह अध्यक्ष शांति भूषण मुश्किलों में पड़ते नजर आ रहे हैं। कथित सीडी में समाजवादी पार्टी (सपा) के अध्यक्ष मुलायम सिंह यादव और सपा के पूर्व नेता अमर सिंह के साथ शांति भूषण की बातचीत है।  भूषण और अमर सिंह दोनों ने इस सीडी को अप्रामाणिक बताया है। भूषण ने इस मामले में पुलिस में शिकायत दर्ज कराई है। सीडी में कथित रूप से अमर सिंह ने सपा नेता मुलायम सिंह के लिए एक कानूनी मामले में शांति भूषण से हस्तक्षेप करने के लिए कहा है।  सपा के पूर्व महासचिव अमर सिंह ने पत्रकारों से कहा कि टेप 'अप्रामाणिक' है। उन्होंने कहा, "जब तक इस टेप का निर्माण करने वाले के बारे में पता नहीं चलता यह टेप अप्रामाणिक है। मैं अनुरोध करता हूं कि टेप को सार्वजनिक कर किसी को बदनाम न किया जाए।"  यह पूछे जाने पर कि क्या लोकपाल विधेयक का स्वरूप तय करने से रोकने के लिए यह एक साजिश है। राज्यसभा सांसद ने कहा, "मैं यह नहीं कह सकूंगा कि यह एक साजिश है। इस बारे में प्रशांत भूषण से पूछिए उन्हें इस बारे में क्या कहना है। मैंने शांति भूषण से बात की है।"  पूर्व कानून मंत्री शांति भूषण ने जोर देकर कहा कि यह 'पूरी तरह से गढ़ी गई सीडी है' और उन्होंने कभी भी इन दोनों नेताओं से बात नहीं की है। उन्होंने कहा कि लगता है यह सीडी मुझे बदनान करने के लिए बनाई गई है।इस मामले में शांति भूषण ने दिल्ली के तिलक रोड थाने में मामला दर्ज करने के लिए एक चिट्ठी लिखी है।इधर, प्रशांत भूषण ने पूरे मामले को साज़िश बताते हुए इसके पीछे दिग्विजय सिंह का हाथ बताया है। प्रशांत भूषण ने कहा कि मुलायम सिंह से कई बार मिले लेकिन अमर सिंह से आज तक कोई बात नहीं हुई है।